2009R1007 — FI — 18.10.2015 — 001.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B EUROOPAN PARLAMENTIN JA NEUVOSTON ASETUS (EY) N:o 1007/2009, annettu 16 päivänä syyskuuta 2009, hyljetuotteiden kaupasta (ETA:n kannalta merkityksellinen teksti) (EUVL L 286 31.10.2009, s. 36)

Muutettu:









▼B

EUROOPAN PARLAMENTIN JA NEUVOSTON ASETUS (EY) N:o 1007/2009,

annettu 16 päivänä syyskuuta 2009,

hyljetuotteiden kaupasta

(ETA:n kannalta merkityksellinen teksti)







EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen, ottaa huomioon Euroopan talous- ja sosiaalikomitean lausunnon ( 1 ), noudattavat perustamissopimuksen 251 artiklassa määrättyä menettelyä ( 2 ), sekä katsovat seuraavaa: (1) Hylkeet ovat tuntevia olentoja, jotka voivat kokea kipua, tuskaa, pelkoa ja muuta kärsimystä. Euroopan parlamentti kehotti hyljetuotteiden kieltämisestä Euroopan unionissa antamassaan kannanotossa ( 3 ) komissiota laatimaan viipymättä asetuksen, jolla kielletään grönlanninhylkeistä ja kuplahylkeistä peräisin olevien tuotteiden tuonti, vienti ja myynti. Euroopan parlamentti kehotti eläinten suojelua ja hyvinvointia koskevasta yhteisön toimintasuunnitelmasta vuosiksi 2006–2010 12 päivänä lokakuuta 2006 antamassaan päätöslauselmassa ( 4 ) komissiota ehdottamaan hylkeistä valmistettujen tuotteiden tuonnin täydellistä kieltämistä. Euroopan neuvoston parlamentaarinen yleiskokous suositteli hylkeenpyynnistä 17 päivänä marraskuuta 2006 antamassaan suosituksessa 1776 (2006), että hylkeenpyyntiä harjoittavia Euroopan neuvoston jäsenvaltioita kehotetaan kieltämään kaikki julmat pyyntitavat, joilla ei taata, että eläin kuolee välittömästi ilman kärsimystä, ja eläinten tainnuttamisen erilaisilla välineillä, kuten hakapikeillä, nuijilla tai tuliaseilla, sekä edistämään aloitteita, joilla pyritään hyljetuotteiden kaupan kieltämiseen. (2) Grönlanninhylkeiden kuuttien ja kuplahylkeiden kuuttien nahkojen ja niistä valmistettujen tuotteiden tuominen jäsenvaltioihin kaupallisia tarkoituksia varten on kielletty eräiden hylkeiden kuuttien nahkojen ja niistä valmistettujen tuotteiden tuonnista jäsenvaltioihin 28 päivänä maaliskuuta 1983 annetulla neuvoston direktiivillä 83/129/ETY ( 5 ). (3) Hylkeitä pyydetään yhteisössä ja sen ulkopuolella, koska niistä saadaan tuotteita ja tavaroita kuten lihaa, öljyä, hylkeenrasvaa, elimiä, turkisnahkoja ja niistä valmistettuja tavaroita, joihin kuuluvat niinkin erilaiset tuotteet kuin omega-3-kapselit ja käsiteltyä hylkeennahkaa ja -turkista sisältävät vaatteet. Kyseisiä tuotteita myydään monilla markkinoilla, myös yhteisön markkinoilla. Kyseisten tuotteiden luonteen vuoksi kuluttajien on vaikeaa tai jopa mahdotonta erottaa ne samankaltaisista tuotteista, joita ei ole valmistettu hylkeistä. (4) Hylkeenpyynti on johtanut siihen, että eläinten hyvinvointikysymyksiin herkkätunteisesti suhtautuvat kansalaiset ja hallitukset ovat ilmaisseet vakavan huolestuneisuutensa sen kivun, tuskan, pelon ja muun kärsimyksen vuoksi, jota hylkeiden tappaminen ja nylkeminen, siten kuin ne useimmiten suoritetaan, eläimille aiheuttavat. (5) Vastatakseen siihen huoleen, jota kansalaiset ja kuluttajat tuntevat hylkeiden tappamiseen ja nylkemiseen liittyvistä, eläinten hyvinvointia koskevista näkökohdista sekä kipua, tuskaa, pelkoa ja muuta kärsimystä aiheuttavalla tavalla tapetuista ja nyljetyistä eläimistä saatujen tuotteiden mahdollisesta esiintymisestä markkinoilla, useat jäsenvaltiot ovat antaneet tai aikovat antaa lainsäädäntöä, jolla säännellään hyljetuotteiden kauppaa kieltämällä niiden tuonti ja valmistus, kun taas muissa jäsenvaltioissa kyseisten tuotteiden kauppaa ei ole rajoitettu. (6) Kansalliset säännökset, joilla säädellään hyljetuotteiden kauppaa, tuontia, valmistusta ja kaupan pitämistä, eroavat siis toisistaan. Tällaiset erot vaikuttavat kielteisesti sisämarkkinoiden toimintaan sellaisten tuotteiden osalta, jotka sisältävät tai saattavat sisältää hyljetuotteita, ja muodostavat esteitä kyseisten tuotteiden kaupalle. (7) Tällaisten erilaisten säännösten olemassaolo voi edelleen saada kuluttajat olemaan ostamatta tuotteita, joita ei ole valmistettu hylkeistä mutta joita ei välttämättä pysty helposti erottamaan hylkeistä valmistetuista samankaltaisista tavaroista, tai tuotteita, jotka saattavat sisältää hylkeistä saatuja osia tai ainesosia ilman, että tämän voisi selvästi havaita, kuten turkiksia, omega-3-kapseleita, öljyjä ja nahkatuotteita. (8) Tässä asetuksessa säädettävillä toimenpiteillä olisi sen vuoksi yhdenmukaistettava yhteisön alueella noudatetut säännöt, jotka koskevat hyljetuotteisiin liittyvää kaupallista toimintaa, ja estettävä siten sisämarkkinoiden häiriöt kyseisten tuotteiden osalta, mukaan lukien hyljetuotteita vastaavat tai niille vaihtoehtoiset tuotteet. (9) Perustamissopimukseen liitetyn eläinten suojelua ja hyvinvointia koskevan pöytäkirjan mukaisesti yhteisön on aiheellista ottaa eläinten hyvinvoinnin vaatimukset täysimääräisesti huomioon laatiessaan ja pannessaan täytäntöön muun muassa sisämarkkinapolitiikkaansa. Tässä asetuksessa säädetyissä yhdenmukaistetuissa säännöissä olisi vastaavasti otettava eläinten hyvinvointia koskevat näkökohdat täysimääräisesti huomioon. (10) Sisämarkkinoiden nykyisen pirstaloituneisuuden poistamiseksi on tarpeen säätää yhdenmukaistetuista säännöistä ja ottaa samalla huomioon eläinten hyvinvointia koskevat näkökohdat. Kyseisten tuotteiden vapaan liikkuvuuden esteiden torjumiseksi tehokkaalla ja oikeasuhtaisella tavalla hyljetuotteiden saattamista markkinoille ei pääsääntöisesti pitäisi sallia, jotta kuluttajien luottamus voidaan palauttaa, ja samanaikaisesti pitäisi varmistaa, että eläinten hyvinvointiin liittyvät huolenaiheet otetaan täysimääräisesti huomioon. Koska kansalaisten ja kuluttajien huoli ulottuu itse hylkeiden tappamiseen ja nylkemiseen, myös hyljetuotteiden kaupan pitämiseen johtavan kysynnän ja siten kaupallista hylkeenpyyntiä aiheuttavan taloudellisen kysynnän vähentämiseksi tarvitaan toimia. Tehokkaan täytäntöönpanon varmistamiseksi yhdenmukaistetut säännöt olisi tuontituotteiden osalta pantava täytäntöön maahantuontihetkellä tai -paikassa. (11) Vaikka hylkeitä saattaa olla mahdollista tappaa ja nylkeä siten, että vältetään tuottamasta tarpeetonta kipua, tuskaa, pelkoa ja muuta kärsimystä, sen kattavaa tarkistamista ja valvontaa, noudattavatko hylkeenpyytäjät eläinten hyvinvointia koskevia vaatimuksia, ei hylkeenpyynnin olosuhteet huomioon ottaen ole mahdollista toteuttaa käytännössä tai niiden tehokas toteuttaminen on ainakin erittäin vaikeaa, kuten Euroopan elintarviketurvallisuusviranomainen totesi 6 päivänä joulukuuta 2007. (12) On niin ikään selvää, ettei muuntapaisilla yhdenmukaistetuilla säännöillä, kuten merkintävaatimuksilla, saavutettaisi samaa tulosta. Lisäksi jos valmistajilta, jakelijoilta tai jälleenmyyjiltä edellytettäisiin kokonaan tai osittain hylkeistä peräisin olevien tuotteiden merkitsemistä, se aiheuttaisi huomattavan rasitteen kyseisille talouden toimijoille sekä suhteettoman suuria kustannuksia silloin, kun hyljetuotteet muodostavat vain vähäisen osan kyseessä olevasta tuotteesta. Tähän asetukseen sisältyvät toimenpiteet ovat päinvastoin helpommin noudatettavia, ja samalla otetaan huomioon myös kuluttajien huolenaiheet. (13) Sen varmistamiseksi, että tähän asetukseen sisältyvät yhdenmukaistetut säännöt ovat kaikilta osin tehokkaita, kyseisiä sääntöjä pitäisi soveltaa yhteisöstä peräisin olevien tuotteiden lisäksi myös yhteisöön kolmansista maista tuotaviin tuotteisiin. (14) Hylkeitä toimeentulonsa varmistamiseksi metsästävien inuiittiyhteisöjen taloudellisille ja sosiaalisille perusoikeuksille ei saisi aiheutua haitallisia vaikutuksia. Hylkeenpyynti on erottamaton osa inuiittiyhteiskunnan jäsenten kulttuuria ja identiteettiä ja on sellaisena tunnustettu alkuperäiskansojen oikeuksia koskevassa Yhdistyneiden Kansakuntien julistuksessa. Sen vuoksi inuiittiyhteisöjen ja muiden alkuperäisyhteisöjen toimeentulonsa edistämiseksi harjoittamasta perinteisestä hylkeenpyynnistä peräisin olevien hyljetuotteiden saattaminen markkinoille olisi sallittava. (15) Tässä asetuksessa vahvistetaan hyljetuotteiden markkinoille saattamista koskevat yhdenmukaistetut säännöt. Se ei näin ollen vaikuta muihin hylkeenpyyntiä koskeviin yhteisön sääntöihin tai kansallisiin sääntöihin. (16) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY ( 6 ) mukaisesti. (17) Komissiolle olisi erityisesti annettava toimivalta määritellä edellytykset inuiittiyhteisöjen ja muiden alkuperäisyhteisöjen toimeentulonsa edistämiseksi harjoittamasta perinteisestä hylkeenpyynnistä peräisin olevien hyljetuotteiden markkinoille saattamista varten, määritellä edellytykset sellaista hyljetuotteiden maahantuontia varten, joka on luonteeltaan satunnaista ja jossa on kyse ainoastaan matkailijoiden tai heidän perheidensä henkilökohtaiseen käyttöön tarkoitetuista tavaroista, sekä määritellä edellytykset kansallisessa lainsäädännössä säännellystä hylkeenpyynnistä, jonka ainoana tarkoituksena on merellisten luonnonvarojen kestävä hallinnointi, peräisin olevien hyljetuotteiden markkinoille saattamista varten. Koska nämä toimenpiteet ovat laajakantoisia ja niiden tarkoituksena on muuttaa tämän asetuksen muita kuin keskeisiä osia täydentämällä sitä uusilla muilla kuin keskeisillä osilla, ne on hyväksyttävä päätöksen 1999/468/EY 5 a artiklassa säädettyä valvonnan käsittävää sääntelymenettelyä noudattaen. (18) Kyseessä olevien kansallisten viranomaisten toteuttamien täytäntöönpanotoimien helpottamiseksi komission olisi laadittava teknisiä ohjeita, joissa annetaan ei-sitovia tietoja yhdistetyn nimikkeistön koodeista, jotka voivat kattaa tämän asetuksen soveltamisalaan kuuluvat hyljetuotteet. (19) Jäsenvaltioiden olisi säädettävä seuraamisjärjestelmästä, jota sovelletaan tämän asetuksen säännösten rikkomiseen, ja varmistettava seuraamusten täytäntöönpano. Kyseisten seuraamusten olisi oltava tehokkaita, oikeasuhteisia ja varoittavia. (20) Jäsenvaltioiden olisi annettava säännöllisesti kertomus tämän asetuksen täytäntöönpanoa koskevista toimista. Komission olisi annettava näiden kertomusten perusteella kertomus Euroopan parlamentille ja neuvostolle tämän asetuksen täytäntöönpanosta. (21) Jäsenvaltiot eivät voi riittävällä tavalla saavuttaa tämän asetuksen tavoitetta, joka on sisämarkkinoiden toimintaa haittaavien esteiden poistaminen yhdenmukaistamalla yhteisön tasolla hyljetuotteiden kauppaa koskevat kansalliset kiellot, vaan se voidaan saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämän tavoitteen saavuttamiseksi, sekä katsovat seuraavaa: OVAT ANTANEET TÄMÄN ASETUKSEN:







1 artikla

Kohde

Tässä asetuksessa vahvistetaan yhdenmukaiset säännöt hyljetuotteiden saattamisesta markkinoille.

2 artikla

Määritelmät

Tässä asetuksessa tarkoitetaan

1) ’hylkeellä’ kaikkia eväjalkaisiin kuuluvien lajien yksilöitä (Phociadae, Otariidae ja Odobenidae);

2) ’hyljetuotteilla’ kaikkia joko käsiteltyjä tai käsittelemättömiä tuotteita, jotka ovat peräisin tai jotka on saatu hylkeistä, myös lihaa, öljyä, hylkeenrasvaa, elimiä, raakoja turkisnahkoja ja parkittuja tai muokattuja turkisnahkoja, mukaan lukien levyjen ja ristien muotoon ja muihin samankaltaisiin muotoihin kootut turkisnahat, ja turkisnahoista tehtyjä tavaroita;

3) ’markkinoille saattamisella’ tuomista yhteisön markkinoille ja siten asettamista kolmansien saataville maksua vastaan;

4) ’inuiitilla’ inuiittien asuinalueilla eli arktisilla ja subarktisilla alueilla, joilla inuiiteilla on tai on perinteisesti ollut alkuperäiskansan oikeudet ja edut, eläviä alkuperäiskansan jäseniä, jotka inuiitit tunnustavat kansaansa kuuluviksi ja joihin luetaan seuraavat ryhmät: Alaskan inuiitit (Iñupiat) ja jupikit, Kanadan inuiitit (Inuvialuit), Grönlannin inuiitit (Kalaallit) ja Venäjän jupikit;

▼M1

4a) ’muilla alkuperäisyhteisöillä’ itsenäisissä maissa asuvia yhteisöjä, joita pidetään alkuperäiskansana, koska ne polveutuvat väestöstä, joka on asuttanut maata tai maantieteellistä aluetta, johon maa kuuluu, valloitusretkien tai siirtomaavallan aikana taikka nykyisten valtionrajojen määrittämisen hetkellä, ja jotka edelleen ylläpitävät joitakin tai kaikkia omia sosiaalisia, taloudellisia, kulttuurisia ja poliittisia rakenteitaan niiden oikeudellisesta asemasta riippumatta;

▼B

5) ’tuonnilla’ tavaroiden saapumista yhteisön tullialueelle.

▼M1

3 artikla

Markkinoille saattamista koskevat edellytykset

1. Hyljetuotteiden saattaminen markkinoille on sallittua ainoastaan silloin, kun hyljetuotteet ovat peräisin inuiittiyhteisöjen tai muiden alkuperäisyhteisöjen harjoittamasta pyynnistä, edellyttäen, että kaikki seuraavat edellytykset täyttyvät:

a) kyseessä on yhteisön perinteisesti harjoittama pyynti;

b) pyyntiä harjoitetaan yhteisön toimeentuloa varten ja se edistää yhteisön toimeentuloa, mukaan lukien ravinnon ja tulojen tuottamista yhteisön elämän ja kestävän toimeentulon tukemiseksi, eikä sitä harjoiteta pääasiassa kaupallisista syistä;

c) pyynti suoritetaan tavalla, jossa otetaan asianmukaisella tavalla huomioon eläinten hyvinvointi, kiinnittäen samalla huomiota yhteisön elämäntapaan ja pyynnin tarkoituksena olevaan toimeentulon hankkimiseen.

Ensimmäisessä alakohdassa säädettyjä edellytyksiä sovelletaan tuotujen hyljetuotteiden osalta maahantuontihetkellä tai -paikassa.

1 a. Kun hyljetuote saatetaan markkinoille, sen mukana on oltava asiakirja, joka todistaa, että 1 kohdassa säädetyt edellytykset täyttyvät, jäljempänä ’todistus’0.

Todistuksen myöntää pyynnöstä komission tätä tarkoitusta varten tunnustama elin.

Tunnustettujen elinten on oltava riippumattomia ja toimivaltaisia hoitamaan tehtäviään, ja niiden toiminnan tarkastaa ulkoinen tarkastaja.

2. Poiketen siitä, mitä 1 kohdassa säädetään, hyljetuotteiden tuonti on sallittua myös silloin, kun se on luonteeltaan satunnaista ja kun siinä on kyse ainoastaan matkailijoiden tai heidän perheidensä henkilökohtaiseen käyttöön tarkoitetuista tavaroista. Näiden tavaroiden luonteen ja määrän on oltava sellainen, ettei tavaroita voida katsoa tuotavan kaupallisiin tarkoituksiin.

3. Edellä olevan 1 ja 2 kohdan soveltaminen ei saa vaarantaa tämän asetuksen tavoitteen saavuttamista.

4. Komissio hyväksyy täytäntöönpanosäädöksiä, joilla määritetään tarkemmin hallinnolliset järjestelyt niiden elinten tunnustamiseksi, jotka voivat todistaa, että tämän artiklan 1 kohdassa säädetyt edellytykset täyttyvät, ja todistusten myöntämiseksi ja valvomiseksi, sekä hallinnolliset säännökset, jotka ovat tarpeen tämän artiklan 2 kohdan säännösten noudattamisen varmistamiseksi. Nämä täytäntöönpanosäädökset hyväksytään 5 artiklan 2 kohdassa tarkoitettua tarkastelumenettelyä noudattaen.

5. Jos on näyttöä siitä, että hylkeenpyyntiä harjoitetaan pääasiassa kaupallisista syistä, komissiolle siirretään valta antaa 4 a artiklan mukaisesti delegoituja säädöksiä, joilla kielletään kyseisestä pyynnistä peräisin olevien hyljetuotteiden saattaminen markkinoille tai rajoitetaan tällaisten tuotteiden määriä, jotka voidaan saattaa markkinoille. On erityisen tärkeää, että komissio noudattaa tavanomaista käytäntöään ja toteuttaa ennen kyseisten delegoitujen säädösten hyväksymistä asiantuntijoiden, myös jäsenvaltioiden asiantuntijoiden, kuulemiset.

6. Komissio hyväksyy täytäntöönpanosäädöksiä sellaisten teknisten ohjeiden antamiseksi, joihin sisältyy suuntaa-antava luettelo yhdistetyn nimikkeistön koodeista, jotka voivat kattaa tämän artiklan mukaiset hyljetuotteet. Nämä täytäntöönpanosäädökset hyväksytään 5 artiklan 2 kohdassa tarkoitettua tarkastelumenettelyä noudattaen.

▼B

4 artikla

Vapaa liikkuvuus

Jäsenvaltiot eivät saa estää tämän asetuksen mukaisten hyljetuotteiden markkinoille saattamista.

▼M1

4 a artikla

Siirretyn säädösvallan käyttäminen

1. Komissiolle siirrettyä valtaa antaa delegoituja säädöksiä koskevat tässä artiklassa säädetyt edellytykset.

2. Siirretään komissiolle 10 päivästä lokakuuta 2015 viiden vuoden ajaksi 3 artiklan 5 kohdassa tarkoitettu valta antaa delegoituja säädöksiä. Komissio laatii siirrettyä säädösvaltaa koskevan kertomuksen viimeistään yhdeksän kuukautta ennen tämän viiden vuoden kauden päättymistä. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä.

3. Euroopan parlamentti tai neuvosto voi milloin tahansa peruuttaa 3 artiklan 5 kohdassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Peruuttaminen tulee voimaan sitä päivää seuraavana päivänä, jona sitä koskeva päätös julkaistaan Euroopan unionin virallisessa lehdessä, tai jonakin myöhempänä, kyseisessä päätöksessä mainittuna päivänä. Peruuttamispäätös ei vaikuta jo voimassa olevien delegoitujen säädösten pätevyyteen.

4. Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle.

5. Edellä olevan 3 artiklan 5 kohdan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kahdella kuukaudella.

▼M1

5 artikla

Komiteamenettely

1. Komissiota avustaa neuvoston asetuksen (EY) N:o 338/97 ( 7 ) 18 artiklan 1 kohdan nojalla perustettu komitea. Tämä komitea on Euroopan parlamentin ja neuvoston asetuksessa (EU) N:o 182/2011 ( 8 ) tarkoitettu komitea.

2. Kun viitataan tähän kohtaan, sovelletaan asetuksen (EU) N:o 182/2011 5 artiklaa.

3. Jos komitea ei anna 3 artiklan 4 kohdan nojalla hyväksyttävien täytäntöönpanosäädösten osalta lausuntoa, komissio ei hyväksy ehdotusta täytäntöönpanosäädökseksi, ja tuolloin sovelletaan asetuksen (EU) N:o 182/2011 5 artiklan 4 kohdan kolmatta alakohtaa.

▼M1

5 a artikla

Tiedottaminen

Komissio tiedottaa yleisölle sen tietoisuuden lisäämiseksi ja toimivaltaisille viranomaisille, tulliviranomaiset mukaan lukien, tämän asetuksen säännöksistä sekä säännöistä, joiden nojalla inuiittiyhteisöjen tai muiden alkuperäisyhteisöjen harjoittamasta hylkeenpyynnistä peräisin olevia hyljetuotteita voidaan saattaa markkinoille.

▼B

6 artikla

Seuraamukset ja täytäntöönpano

Jäsenvaltioiden on säädettävä seuraamuksista, joita sovelletaan tämän asetuksen rikkomiseen, ja toteutettava kaikki tarvittavat toimenpiteet niiden täytäntöönpanon varmistamiseksi. Seuraamusten on oltava tehokkaita, oikeasuhteisia ja varoittavia. Jäsenvaltioiden on toimitettava kyseiset säännökset komissiolle viimeistään 20 päivänä elokuuta 2010 ja ilmoitettava viipymättä niihin myöhemmin mahdollisesti tehtävistä muutoksista.

▼M1

7 artikla

Kertomukset

1. Jäsenvaltioiden on toimitettava komissiolle viimeistään 31 päivänä joulukuuta 2018 ja sen jälkeen joka neljäs vuosi kertomus tämän asetuksen täytäntöönpanemiseksi toteutetuista toimista.

2. Komissio toimittaa Euroopan parlamentille ja neuvostolle kertomuksen tämän asetuksen täytäntöönpanosta 12 kuukauden kuluessa kunkin 1 kohdassa tarkoitetun raportointikauden päättymisestä. Ensimmäinen kertomus toimitetaan viimeistään 31 päivänä joulukuuta 2019.

3. Näissä 2 kohdan mukaisesti toimitetuissa kertomuksissa komissio arvioi tämän asetuksen toimintaa, vaikuttavuutta ja vaikutuksia sen tavoitteen saavuttamisessa.

▼B

8 artikla

Voimaantulo ja soveltaminen

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sen 3 artiklaa sovelletaan 20 päivästä elokuuta 2010 lähtien.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.